Lucid kan være på vej mod kursfordobling, vurderer analytiker – og kommer snart til Danmark

Elbilproducenten Lucid Motors har netop offentliggjort sine bedste leverancetal til dato og fortsætter dermed sin stabile vækst. Samtidig forbereder Lucid sig på at entrere det danske marked – muligvis allerede inden årets udgang.

Lucid leverede 3.309 biler i andet kvartal af 2025 og har nu haft syv kvartaler i træk med stigende leverancer. Det bringer det samlede antal leverede køretøjer i år op over 6.400 og over 10.000 for hele 2024. Selskabet fastholder en ambition om at producere 20.000 køretøjer i 2025.

Lucid vil styrke position mener analytiker

Efter et møde med Lucids CFO, Taoufiq Boussaid, skriver Benchmark-analytiker Mickey Legg, at han fortsat har tillid til virksomhedens evne til at opskalere produktionen og styrke sin position. I en note til investorer fremhæver han især selskabets likviditet på 5,7 milliarder dollars, produktionsfleksibilitet og avancerede teknologi som væsentlige fordele.

Legg fastholder sin “køb”-anbefaling og et kursmål på 5,00 dollar for aktien. Det er mere end dobbelt så højt som aktiens nuværende niveau på ca. 2,30 dollar – trods en stigning på over 10 % siden offentliggørelsen af de seneste tal.

Den næste store satsning for producenten er den nye el-SUV, Gravity, som er begyndt at blive leveret. Gravity kombinerer en rækkevidde på op til ca. 725 km med masser af plads og sportslige køreegenskaber. Ifølge Lucids midlertidige CEO, Marc Winterhoff, har responsen fra kunder og medier været usædvanligt positiv.

Lucid Gravity er Lucids bud på en elektrisk SUV i luksusklassen

I et interview med Automotive News udtalte han: “I mine 25 år i bilindustrien har jeg aldrig oplevet så positiv feedback.”

Lucid arbejder desuden på en ny mellemstor platform, der skal danne basis for tre nye modeller – herunder en elektrisk sedan og en crossover til priser omkring 50.000 dollar. Den skal konkurrere direkte med eksempelvis Tesla Model 3 og Model Y og forventes lanceret i slutningen af 2026.

Virksomheden oplyser, at selskabets nuværende likviditet er tilstrækkelig til at opretholde driften frem til den anden halvdel af 2026, hvor de nye modeller forventes klar.

På vej til Danmark

Mens Lucid for alvor ruster sig til volumenproduktion, er det også blevet bekræftet, at mærket er på vej til Danmark. Ifølge Bilbasen vil Lucid åbne for det danske marked i slutningen af 2025 – eller senest i begyndelsen af 2026. Det betyder, at modeller som Air og Gravity snart vil kunne ses på danske veje, og de tre “billige” modeller burde også ganske hurtigt finde vej til det danske – og nordiske – marked, som af elbilsproducenter ses som meget lukrativt fordi elbiler i Norden nu er absolut dominerende.

Trods de positive tendenser og stigende efterspørgsel er aktien stadig nede med 25 % i 2025 på grund af Trumps tariffer og fjernelse af amerikanske støtteordninger til elbiler, hvilket ifølge flere analytikere kan give et interessant indstigningspunkt for investorer med tro på mærkets langsigtede potentiale.

Lucid kan være på vej mod kursfordobling, vurderer analytiker – og kommer snart til Danmark